钦定古今图书集成/理学汇编/学行典/第220卷 > 吴宗伋
## 钦定古今图书集成/理学汇编/学行典/第220卷 > 吴宗伋

按《零陵县志》：“吴宗伋，字秋潭，善属文，赋性敏捷，早登
庠序，为时所器。性至孝，母染异病，竭力调治，吁天密
祷，母疾愈。及母殁，哀毁过制，朝夕悲号不已，哭而继
之以血，因瞽左目，乡邦称孝焉。尤工吟咏，凡人物山
川，悉入品题，著有《发说》存于家。尝题四语以示人曰：
‘施与不求报，不迫人于险；积善无人知，暗中作方便’。”
即此数语，人品可概见矣。今其子杰以岁选起家，孙
云鹏恩贡生，亦遗荫之未艾云。